作者:周德清
標題:越調・柳營曲冬夜懷友
內容:暮雲收，冷風颼，到中宵月來清更幽。倚遍江樓，望斷汀洲，雪月照人愁。舍梅花誰是交遊？飲松醪自想期儔。王子猷幹罷手，戴安道且矇頭。休，誰駕剡溪舟？別友一葉身，二毛人，功名壯懷猶未伸。夜雨論文，明月傷神，秋色淡離樽。離東君桃李侯門，過西風楊柳漁村。酒船同棹月，詩擔自挑雲。君，孤雁不堪聽！有所思燕子來，海棠開，西廂尚愁音信乖。問柳章臺，採藥天台，歸去卻傷懷，恰嗔人踏破蒼苔，不知他行出瑤階。見剛剛三寸跡，想窄窄一雙鞋。猜，多早晚到書齋？。